1.1.

EHSV sa domnieva, že oznámenie Európskej komisie COM(2020) 550 final by malo byť strategickým nástrojom politiky na prehodnotenie udržateľného modelu cestovného ruchu a dopravy v EÚ. EHSV žiada komplexný balík opatrení s usmerneniami a odporúčaniami zameranými na: 1) bezpečné obnovenie neobmedzeného voľného pohybu, koordinované opätovné otvorenie vnútorných hraníc a zrušenie kontrol na vnútorných hraniciach; 2) bezpečné obnovenie dopravy a prepojenia po prijatí spoločnej politickej rámcovej dohody pre všetky členské štáty EÚ; — bezpečné pokračovanie poskytovania služieb v oblasti gastroturizmu a ubytovacích a stravovacích služieb; — dosiahnutie rovnováhy na základe dohody medzi členskými štátmi EÚ o bezpečnom a spoločnom riadení rozhodnutí a politík v oblasti správy hraníc a dopravy. Pokiaľ sa vykonávajú kontroly v súvislosti s COVID-19, bude k dispozícii dostatočný počet zamestnancov na riadenie okamžitého a rýchleho tranzitu osôb; — zabezpečenie financovania odbornej prípravy pracovníkov v hoteloch, reštauráciách, stravovacích zariadeniach, múzeách, sektore plavebného cestovného ruchu atď., aby mohli riadne vykonávať opatrenia na zabránenie šíreniu ochorenia COVID-19; 3) zabezpečenie toho, aby zdravie a bezpečnosť boli hlavnou prioritou v každom kontexte, či už pri cestovaní alebo ostatných činnostiach, keďže je to jediný spôsob ako znovu získať dôveru v pohyb osôb; 4) prijatie nového formulára na lokalizáciu cestujúcich (Passenger Locator Form – PLF) na úrovni EÚ, pretože takýto systém by mohol priniesť ďalšiu pridanú hodnotu na úrovni EÚ vo viacerých oblastiach: — monitorovanie na úrovni EÚ: ak by sa všetky členské štáty dohodli na výmene nových informácií z PLF aj informácií o laboratórnych výsledkoch pre cestujúcich, mohli by sme dosiahnuť úspory z rozsahu, pokiaľ ide o zdroje na testovanie (1). Ak by všetky krajiny EÚ súhlasili s používaním tejto technológie (ako doteraz Belgicko a Nemecko) a rovnakého nového štandardného formulára PLF, mohli by sa vypracovať spoľahlivé odhady a prognózy na úrovni miest, čím by sa získali informácie pre politiky jednak na úrovni jednotlivých krajín, jednak na úrovni EÚ. Takéto úsilie by zviditeľnilo úlohu EÚ: prostredníctvom inovácií a spolupráce môžeme dosiahnuť naše spoločné ciele – verejné zdravie a hospodársku činnosť v čase krízy; — pas COVID-19: jednou z najnáročnejších úloh počas našej skúsenosti s turistickou sezónou bolo potvrdzovanie platnosti testov PCR. Ak sa všetky členské štáty rozhodnú prijať rovnakú platformu pre PLF, potom by všetky akreditované laboratóriá mohli oznámiť výsledky prostredníctvom tejto platformy, čím by sa vytvoril pas COVID-19 pre všetkých cestujúcich, ktorý by sa dal pokladať za spoľahlivý a ktorý by mohol zaručiť minimálne riziko spojené s cestovaním; 5) vypracovanie spoločného strategického plánu EÚ na pomoc členským štátom pri vykonávaní ekonomických a podporných opatrení pre malé a stredné podniky v cestovnom ruchu, reštaurácie, hotely, cestovné kancelárie, sprievodcov cestovného ruchu atď.; — riešenie nedostatku likvidity, s priamym financovaním najmä pre mikropodniky, a obnovenie podnikateľskej dôvery, ako aj sprostredkovanie cestovných poukazov; — okamžitý prístup k pôžičkám a ich schvaľovanie pre všetky členské štáty pod dohľadom ECB a EÚ so zárukami EÚ a členských štátov; — okamžité zriadenie európskeho mechanizmu na monitorovanie vykonávania podporných opatrení pre MSP a pracovníkov, najmä likvidity, pôžičiek a transparentnosti podporných opatrení; 6) posilnenie a rozšírenie programu SURE tak, aby pokrýval nezamestnanosť pracovníkov a kompenzáciu miezd v MSP; MSP by mali byť oslobodené od platenia časti miezd a malo by sa od nich vyžadovať, aby pracovníkov integrovali cez národné systémy podporované z programu SURE; 7) organizácie MSP by mali byť riadne konzultované európskymi a národnými inštitúciami, ktoré sú kompetentné na zavádzanie programu SURE; 8) z programu SURE by sa najmenej do 30. júna 2021 mali v plnej miere hradiť mzdy a príspevky do sociálneho poistenia pracovníkov v cestovnom ruchu a doprave, ktorí v dôsledku pandémie prišli o prácu, napríklad v stravovacích zariadeniach, hoteloch, leteckých spoločnostiach, na výletných lodiach, v turistických autobusoch, na letiskách, v prístavných termináloch, plavebnom cestovnom ruchu a turistických sprievodcov; 9) daňové úľavy s moratóriom na daňové povinnosti a ad hoc balíček fiškálnych stimulov v oblasti cestovného ruchu a dopravy pre všetky MSP pôsobiace v cestovnom ruchu na roky 2020 – 2024. EHSV sa domnieva, že v rámci harmonizovaného systému DPH v EÚ by sa znížená DPH mala uplatňovať na hotely, reštaurácie, cestovné služby, plavebný cestovný ruch (prenájom lodí, maríny), autobusy, sprievodcov atď. Takéto úľavy by však mali byť podmienené dodržiavaním práv zamestnancov a poskytnutím záruky ich neprepustenia. Okrem toho by sa akákoľvek finančná podpora, napríklad štátna pomoc, pôžičky alebo daňové výnimky, mala poskytovať len podnikom, ktoré: — zachovajú zamestnanosť, resp. vytvoria dôstojné pracovné miesta a dodržiavajú práva zamestnancov; — nie sú registrované v daňových rajoch a vždy platili svoj spravodlivý podiel na daniach a sociálnych príspevkoch; 10) reguláciu hospodárstva založeného na spolupráci v cestovnom ruchu a najmä v odvetví sprievodcov cestovného ruchu. Vyzýva vlády členských štátov, aby regulovali kolaboratívne hospodárstvo v cestovnom ruchu a uplatňovali legislatívne a administratívne opatrenia určené na zabezpečenie rovnakých podmienok činnosti pre všetkých; 11) všetky podporné programy v oblasti likvidity, menovej a fiškálnej politiky určené pre hotely, reštaurácie, turistických sprievodcov, plavebný cestovný ruch, autobusy, cestovné kancelárie atď. a samostatne zárobkovo činné osoby by podľa Svetovej rady cestovania a cestovného ruchu (WTTC) mali pokračovať najmenej 10 mesiacov po tom, ako sa život vráti do normálu.